PMIndiaData/PMIndiaSum huggingface dataset:
प्रधानमंत्री ने गोरखपुर के निकट हुई रेल दुर्घटना के पीडितों के लिए अनुग्रहित राशि की घोषणा की

प्रधानमंत्री श्री नरेन्‍द्र मोदी ने उत्‍तर प्रदेश के गोरखपुर में नंदनगर रेलवे क्रासिंग पर कृषक एक्‍सप्रेस और लखनऊ बरौनी एक्‍सप्रेस के बीच हुई दुर्घटना पर शोक व्‍यक्‍त किया है। प्रधानमंत्री ने दुर्घटना में मरने वाले प्रत्‍येक व्‍यक्ति के निकट संबंधी को प्रधानमंत्री राष्‍ट्रीय राहत कोष से 2-2 लाख रूपये और गंभीर रूप से घायल प्रत्‍येक व्‍यक्ति को 50-50 हजार रूपये की अनुग्रह राशि देने की घोषणा की।
प्रधानमंत्री श्री नरेन्द्र मोदी ने आंध्र प्रदेश के मुख्यमंत्री से चक्रवाती तूफान ‘गुलाब’ के बारे में चर्चा की

प्रधानमंत्री श्री नरेन्द्र मोदी ने आज आंध्र प्रदेश के मुख्यमंत्री श्री वाई एस जगन मोहन रेड्डी से बातचीत की और चक्रवाती तूफान ‘गुलाब’ के मद्देनजर उत्पन्न स्थिति का जायजा लिया। प्रधानमंत्री ने उन्‍हें केंद्र की ओर से हरसंभव मदद का आश्वासन भी दिया है। प्रधानमंत्री ने एक ट्वीट में कहा; ‘आंध्र प्रदेश के मुख्यमंत्री श्री @ysjagan से बातचीत की और चक्रवाती तूफान ‘गुलाब’ के मद्देनजर उत्पन्न स्थिति का जायजा लिया। केंद्र की ओर से हरसंभव मदद का आश्वासन दिया है। मैं सभी की सुरक्षा और खुशहाली के लिए प्रार्थना करता हूं।’
प्रधानमंत्री ने बलिया में प्रधानमंत्री उज्जवला योजना का शुभारंभ किया, तीन वर्षो में 5 करोड़ लाभार्थियों को रसोई गैस के कनेक्शन प्रदान किये जाएंगे

प्रधानमंत्री श्री नरेन्‍द्र मोदी ने आज बलिया में प्रधानमंत्री उज्जवला योजना का शुभारंभ किया। इस योजना का उद्देश्‍य अगले तीन वर्षो में गरीबी रेखा से नीचे के पांच करोड़ लाभार्थियों को रसोई गैस के कनेक्‍शन प्रदान करना है। 1 मई को श्रमिक दिवस के रूप में मनाए जाने का उल्‍लेख करते हुए प्रधानमंत्री ने कहा कि इस सदी में, दुनिया के सभी श्रमिकों का उद्देश्‍य विश्‍व को एकजुट करने की दिशा में होना चाहिए। उन्‍होंने दोहराते हुए कहा कि केन्‍द्र सरकार का प्राथमिक उद्देश्‍य गरीबों के कल्‍याण पर केन्‍द्रित रहा है। प्रधानमंत्री ने पिछले दो वर्षो में केन्‍द्र सरकार द्वारा श्रमिकों के कल्‍याण के लिए उठाए गये विभिन्‍न कदमों का भी उल्‍लेख किया। प्रधानमंत्री ने स्‍मरण किया कि बलिया क्रांतिकारी मंगलवार पांडे की भूमि है। उन्‍होंने कहा कि पूर्वी उत्‍तर प्रदेश का विकास दशकों से प्रभावित रहा है, अब इस क्षेत्र में संपर्क को मजबूत बनाया जा रहा है। उन्‍होंने कहा कि केन्‍द्र सरकार उत्‍तर प्रदेश के विकास के लिए जबरदस्‍त संसाधनों का आबंटन कर रही है। उन्‍होंने ग्रामीण विद्युतीकरण की त्‍वरित प्रगति का भी उल्‍लेख किया।
प्रधानमंत्री ने भारतीय तटरक्षक के 38वें स्थापना दिवस पर तटरक्षक कार्मिकों को शुभकामनाएं दीं

प्रधानमंत्री श्री नरेद्र मोदी ने भारतीय तटरक्षक के 38वें स्थापना दिवस के अवसर पर तट रक्षक कार्मिकों को बधाई दी है। इस अवसर पर एक संदेश में उन्होंने कहा, “मैं भारतीय तटरक्षक के 38वें स्थापना दिवस पर अपने बहादुर तटरक्षकों की प्रतिबद्धता और बहादुरी को सलाम करता हूं।” श्री मोदी ने कहा कि भारतीय तटरक्षकों ने हमारे तटों को सुरक्षा प्रदान करने के लिए कोई कसर नहीं छोड़ी है। हम हमेशा उनकी वीरता के लिए हमेशा कृतज्ञ रहेंगे।
प्रधानमंत्री ने दोहा में कामगारों के शिविर का दौरा किया

प्रधानमंत्री श्री नरेन्द्र मोदी ने आज डाऊनटाउन दोहा में मशरब के एक परियोजना स्थल पर भारतीय कामगारों के साथ बातचीत की। वहां एकत्र कामगारों को संबोधित करते हुए उन्होंने कहा कि दोहा में पहुंचने के बाद उनका पहला कार्यक्रम आप लोगों से मिलना था। प्रधानमंत्री ने कहा कि वे उन मुद्दों से पूरी तरह वाकिफ हैं जिनका आप सामना कर रहे हैं। जब वे कतर के नेतृत्व से मिलेंगे तो उनके सामने इन मुद्दों का उठाएंगे। प्रधानमंत्री ने कामगारों के साथ बातचीत के लिए आने से पूर्व इस स्थल पर बने चिकित्सा शिविर का संक्षिप्त दौरा किया, उन्होंने डाक्टरों द्वारा किए जा रहे अच्छे कार्यों के लिए उन्हें बधाई दी। अपने संबोधन की समाप्ति के बाद, प्रधानमंत्री एक मेज से दूसरी मेज के पास गए और वहां बैठे कामगारों के समूहों से बातचीत की तथा उनमें से कुछ के साथ बैठकर भोजन साझा किया।
प्रधानमंत्री ने इन्‍वेस्‍ट इंडिया को बधाई दी

प्रधानमंत्री श्री नरेन्‍द्र मोदी ने संयुक्‍त राष्‍ट्र व्‍यापार और विकास सम्‍मेलन (यूएनसीटीएडी) द्वारा इन्‍वेस्‍ट इंडिया को वर्ष 2020 का संयुक्‍त राष्‍ट्र निवेश प्रोत्‍साहन पुरस्‍कार दिए जाने पर बधाई दी है। प्रधानमंत्री ने कहा, ‘‘यूएनसीटीएडी की ओर से प्रदान किए जाने वाले संयुक्‍त राष्‍ट्र निवेश प्रोत्‍साहन पुरस्‍कार को जीतने के लिए इन्‍वेस्‍ट इंडिया को बधाई। यह भारत को दुनिया का पसंदीदा निवेश गंतव्‍य बनाने और व्‍यापार करने में आसानी की स्थितियों में सुधार लाने की हमारी सरकार के प्रयासों का एक प्रमाण है।’’
पर्यटन के क्षेत्र में सहयोग बढ़ाने के लिए भारत और बुल्‍गारिया के बीच समझौता ज्ञापन पर हस्‍ताक्षर को मंत्रिमंडल की मंजूरी

प्रधानमंत्री की अध्‍यक्षता में केंद्रीय मंत्रिमंडल ने पर्यटन के क्षेत्र में सहयोग बढ़ाने के लिए भारत और बुल्‍गारिया के बीच सहमति पत्र पर हस्‍ताक्षर को मंजूरी दे दी है। विवरण: समझौता ज्ञापन का उद्देश्‍य:- पर्यटन के क्षेत्र में द्विपक्षीय सहयोग का विस्‍तार करना। पर्यटन से संबंधित डाटा और सूचनाओं का आदान-प्रदान करना। होटल और टूर ऑपरेटरों सहित पर्यटन क्षेत्र से जुड़े सभी पक्षों के बीच सहयोग को बढ़ावा देना। मानव संसाधन विकास के क्षेत्र में सहयोग के लिए परस्‍पर आदान-प्रदान की गतिविधियां चलाना। दो तरफा पर्यटन को बढ़ावा देने के लिए टूर ऑपरेटरों, मीडिया और राय बनाने वालों को एक दूसरे के यहां आने जाने की सुविधा देना। प्रोत्‍साहन, विपणनन, पर्यटन स्‍थलों का विकास और प्रबंधन के बारे में अनुभवों का आदान-प्रदान करना। पर्यटन स्‍थलों पर बनाई गई फिल्‍मों के जरिए पर्यटन के आकर्षक स्‍थल के रूप में दोनों देशों का प्रचार करना। सुरक्षित, सम्‍माननीय और सतत पर्यटन को बढ़ावा देना। पृष्‍ठभूमि: पर्यटन के क्षेत्र में सहयेाग के लिए भारत और बुल्‍गारिया के बीच 26 मई, 1994 को एक समझौता किया गया था। भारत के लिए बुल्‍गारियाप्रचुर संभावनाओं से भरा पर्यटन बाजार है। वर्ष 2017 में बुल्‍गारिया से कुल 5,288 विदेशी पर्यटक भारत आए। समझौता ज्ञापन पर हस्‍ताक्षर होने से बुल्‍गारिया से भारत आने वाले पर्यटकों की संख्‍या बढ़ सकती है।
प्रधानमंत्री ने पेरिस समझौते पर कहा; जलवायु न्‍याय की जीत हुई है

यह समझौता विश्‍व के नेताओं की सामूहिक विवेक को दर्शाता है। प्रधानमंत्री श्री नरेन्‍द्र मोदी ने कहा कि अभी हाल में समाप्‍त पेरिस जलवायु परिवर्तन सम्‍मेलन में जलवायु न्‍याय की जीत हुई है। प्रधानमंत्री ने कहा कि सीओपी-21 के विचार-विमर्श और पेरिस समझौते ने जलवायु परिवर्तन को कम करने के लिए विश्‍व के नेताओं की सामूहिक विवेक को दर्शाया है। अपनी भावनाओं को ट्वीट की एक श्रृंखला में साझा करते हुए प्रधानमंत्री ने कहा कि पेरिस समझौते के निष्‍कर्ष में न कोई जीता है, न कोई हारा है। प्रधानमंत्री ने ट्वीट किया कि सीओपी-21 के विचार-विमर्श और पेरिस समझौते से जलवायु परिवर्तन को कम करने के लिए विश्‍व के नेताओं के सामूहिक विवेक का परिचय मिला है। जलवायु परितर्वन एक चुनौती रहा है, लेकिन पेरिस समझौते में यह दर्शाया गया है कि किस प्रकार प्रत्‍येक राष्‍ट्र इसके समाधान की दिशा में कार्य करके इस चुनौती का सामना कर सकता है। पेरिस समझौते के निष्‍कर्ष में न कोई विजेता है और न कोई पराजित। जलवायु न्‍याय की जीत हुई है और हम सब हरित भविष्‍य की दिशा में कार्य कर रहे हैं।
केंद्रीय मंत्रिमंडल ने नशीले पदार्थों, मादक द्रव्‍यों, उनके रासायनिक यौगिकों की तस्‍करी और सं‍बंधित अपराधों में कमी लाने और अवैधानिक उपयोग को रोकने के लिए भारत तथा फ्रांस के बीच एक समझौते को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने नशीले पदार्थों, मादक द्रव्‍यों, उनके रासायनिक यौगिकों की तस्‍करी और सं‍बंधित अपराधों में कमी लाने और अवैधानिक उपयोग को रोकने के लिए भारत तथा फ्रांस के बीच एक समझौते को मंजूरी दी है। इस समझौते का उद्देश्‍य नशीले पदार्थों, मादक द्रव्‍यों, उनके रासायनिक यौगिकों की तस्‍करी और सं‍बंधित अपराधों में कमी लाने और अवैधानिक उपयोग को रोकने के लिए दोनों देशों के आपसी सहयोग को बढ़ाना है। इस उद्देश्‍य को सूचना, विशेषज्ञता और क्षमता निर्माण के आदान-प्रदान के जरिए पूरा किया जाएगा। समझौते के जरिए आतंकवादी वित्‍त पोषण ढांचे को समाप्‍त करने के कदमों सहित राष्‍ट्रों के बीच नशीले पदार्थों की तस्‍करी को रोकने त‍था प्रभावशाली संस्‍थागत आदान-प्रदान की स्‍थापना भी की जाएगी।
प्रधानमंत्री ने सरदार पटेल को श्रद्धांजलि अर्पित की, राष्‍ट्रीय एकता दिवस पर ‘एकता की दौड़’ को झण्‍डी दिखा कर रवाना किया

सरदार पटेल ने हमें ‘एक भारत दिया’ हम सब मिलकर इसे ‘श्रेष्‍ठ भारत’ बनायें- प्रधानमंत्री। प्रधानमंत्री श्री नरेन्‍द्र मोदी ने आज सरदार वल्‍लभ भाई पटेल की जयंति पर उन्‍हें श्रद्धांजलि अर्पित की। नई दिल्‍ली के राजपथ पर एकत्रित उत्‍साही युवाओं और छात्रों को संबोधित करते हुए उन्‍होंने कहा कि देश की एकता सरदार पटेल द्वारा एक सूत्र में पिरोई गई थी। उन्‍होंने कहा कि यह सरदार पटेल की निर्णय लेने में दृढ़ता और बुद्धिमत्‍ता थी, जिससे सभी प्रकार की बुराइयां विफल हुई और आधुनिक, स्‍वतंत्र भारत का उद्भव हुआ। प्रधानमंत्री ने कहा कि सरदार पटेल ने हमें ‘एक भारत’ दिया था और अब यह हमारी जिम्‍मेदारी है कि हम इसे ‘श्रेष्‍ठ भारत’ बनायें। उन्होंने कहा कि एकता, शांति और सौहार्द वे सिद्धांत जिस पर चलकर 125 करोड़ भारतीय आगे बढ़ सकते हैं। प्रधानमंत्री ने 1920 के दशक में अहमदाबाद के मेयर के रूप में साफ-सफाई अभियान और महिलाओं के लिए 50 प्रतिशत आरक्षण के प्रस्ताव सहित सरदार पटेल द्वारा उठाए गये कदमों का स्‍मरण किया। श्री नरेन्‍द्र मोदी ने नई योजना ‘एक भारत, श्रेष्‍ठ भारत’ की रूपरेखा रखी, जिस पर राज्‍यों के साथ विचार-विमर्श कर केन्‍द्र सरकार कार्य कर रही है। उन्‍होंने कहा कि इस योजना के तहत दो राज्‍य एक वर्ष की अवधि के लिए अनोखी साझेदारी करेंगे। इस अवधि के दौरान दोनों राज्‍यों के बीच सांस्‍कृतिक और छात्रों का आदान-प्रदान किया जाएगा, जिससे इन राज्‍यों के लोगों को एक दूसरे को समझने और करीब आने का अवसर मिलेगा। उन्‍होंने कहा कि प्रत्‍येक वर्ष अलग-अलग राज्‍य एक-दूसरे के साझेदार हो सकते है। प्रधानमंत्री ने पूर्व प्रधानमंत्री श्रीमती इन्दिरा गांधी की पुण्‍यतिथि पर उन्‍हें श्रद्धांजलि अर्पित की। प्रधानमंत्री ने एकत्रित लोगों को शपथ दिलाई और ‘एकता दौड़’ को झंडी दिखाकर रवाना किया। इस अवसर पर दिल्‍ली के उपराज्‍यपाल श्री नजीब जंग, दिल्‍ली के मुख्‍यमंत्री श्री अरविन्‍द केजरीवाल और केन्‍द्रीय गृहमंत्री श्री राजनाथ सिंह तथा शहरी विकास मंत्री श्री वेंकैया नायडू भी उपस्थित थे।
मंत्रिमंडल ने किशोर न्याय (बच्चों की देखभाल एवं संरक्षण) अधिनियम, 2015 में संशोधन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने बच्चों के हितों को सुनिश्चित करने व बाल संरक्षण व्यवस्था को मजबूत बनाने के उपायों को सुनिश्चित करने के लिये महिला एवं बाल विकास मंत्रालय के किशोर न्याय (देखभाल और बाल संरक्षण) विधेयक 2015 में संशोधन के प्रस्ताव को मंजूरी दे दी है। संशोधन में मामलों के तेजी से निपटारा सुनिश्चित करने तथा जवाबदेही बढाने के लिए जिला मजिस्ट्रेट तथा अतिरिक्त जिला मजिस्ट्रेट को किशोर न्याय अधिनियम की धारा 61 के तहत गोद लेने का आदेश जारी करने का अधिकार दिया गया है। जिला मजिस्ट्रेट को अधिनियम के तहत और अधिक सशक्त बनाते हुए कानून के सुचारू क्रियान्यवन का भी अधिकार दिया गया है जिससे संकट की स्थिति में बच्चों के पक्ष में समन्वित प्रयास किए जा सकें। सीडब्ल्यूसी सदस्यों की नियुक्ति संबंधी योग्यता मानदंडों को परिभाषित करने और पहले से अनिर्धारित अपराधों को 'गंभीर अपराध' के रूप में वर्गीकृत करने की भी बात विधेयक के प्रस्ताव में कही गयी है। कानून के विभिन्न प्रावधानों पर अमल में आने वाली दिक्कतों को भी दूर किया गया है।
प्रधानमंत्री ने हिमाचल प्रदेश के कुल्लू में हुए अग्निकांड के कारण हुई त्रासदी पर गहरा दु:ख व्यक्त किया

प्रधानमंत्री श्री नरेन्द्र मोदी ने हिमाचल प्रदेश के कुल्लू में अग्निकांड की त्रासदी के कारण प्रभावित हुए परिवारों के प्रति गहरा दु:ख व्यक्त किया है। प्रधानमंत्री ने यह भी कहा है कि राज्य सरकार और स्थानीय प्रशासन राहत और बचाव के काम में पूरी तत्परता से जुटे हुए हैं। प्रधानमंत्री ने एक ट्वीट में कहा; "हिमाचल प्रदेश के कुल्लू में हुआ अग्निकांड अत्यंत दुखद है। ऐतिहासिक मलाणा गांव में हुई इस त्रासदी के सभी पीड़ित परिवारों के प्रति मैं अपनी संवेदना व्यक्त करता हूं। राज्य सरकार और स्थानीय प्रशासन राहत और बचाव के काम में पूरी तत्परता से जुटे हैं।"
मंत्रिमंडल ने टीसीएल से एचपीआईएल को अतिरिक्त भूमि का विलय खत्म करने और उसे हस्तांतिरत करने की स्वीकृति दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने दूरसंचार विभाग के सार्वजनिक प्रतिष्ठान हेमीस्फेयर प्रोपर्टीज इंडिया लिमिटेड (एचपीआईएल) का प्रशासनिक नियंत्रण आवास और शहरी कार्य मंत्रालय को हस्तांतरित करने की मंजूरी दे दी है। यह मंजूरी कंपनी को 700 करोड़ रुपये की इक्विटी राशि देने और भारत सरकार का 51 करोड़ रुपये का प्रतिभूति ऋण देने के बाद दी गई है और शेष भूमि के अलगाव की प्रबंधन योजना लागू करने के बाद दी गई है। विवरणः (ए) निजी प्लेसमेंट आधार पर 10 रुपये के सममूल्य के 70 करोड़ संचित भुगतान पश्चात वापसी योग्य वरीयता शेयर अधिग्रहित करने के लिए हेमीस्फेयर प्रोपर्टी इंडिया लिमिटेड कंपनी में 700 करोड़ रुपये की इक्विटी लगाई गई और भारत सरकार से प्रतिभूति ऋण के माध्यम से 51 करोड़ रुपये दिए गए, जिसकी कूपन दर/ब्याज दर आर्थिक मामलों के विभाग द्वारा तय की जाएगी और योजना को लागू किया जाएगा। (बी) रियल इस्टेट कारोबार में एचपीआईएल को प्रत्यक्ष विदेशी निवेशके संबंध में भारत सरकार की नीति से छूट प्रदान करना। (सी) एचपीआईएल को शक्ति विकेन्द्रित करना, ताकि बिक्री, दीर्घकालिक पट्टे और जमीन की बिक्री सहित समझौते ज्ञापन के उद्देश्यों को प्रभावी रूप देने के लिए उचित निर्णय लिए जा सकें। (डी) संचार मंत्रालय के अंतर्गत दूरसंचार विभाग से आवास और शहरी कार्य मंत्रालय को इक्विटी शेयरों का हस्तांतरण तथा एचपीआईएल प्रबंधन नियंत्रण का हस्तांतरण करना। (ई) संचार मंत्रालय से आवास और शहरी कार्य मंत्रालय को इक्विटी शेयर हस्तांतरित करने, इक्विटी लगाने और प्रंबधन योजना लागू करने के लिए दूरसंचार विभाग को अधिकृत करना। लाभः इससे शेष भूमि टाटा कम्युनिकेशन लिमिटेड से अलग होकरहेमीस्फेयर प्रोपर्टीज इंडिया लिमिटेड (एचपीआईएल) की हो जाएगी तथा एचपीआईएल का कामकाज और सहज तरीके से चलेगा। क्रियान्वयन रणनीति तथा लक्ष्यः मंत्रिमंडल द्वारा इस प्रस्ताव की उचित स्वीकृति के बाद शेष भूमि टीसीएल से एचपीआईएल को स्टैम्प ड्यूटी के भुगतान पर हस्तांतरित कर दी जाएगी। जैसा कि टीसीएल द्वारा सूचित किया गया है, राष्ट्रीय कंपनी कानून न्यायाधिकरण (एनसीएलटी) द्वारा प्रबंधन योजना की स्वीकृति के लिए लगभग सात से आठ महीनों की जरूरत होगी। एनसीएलटी द्वारा इसे स्वीकृति देने के बाद शामिल विभिन्न कदमों को लागू करने में पांच से छह महीनों की आवश्यकता होगी। समग्र रूप से निर्णय को लागू करने के लिए एक वर्ष का समय लगेगा। पृष्ठभूमिः मेसर्स विदेश संचार निगम लिमिटेड (अब टाटा कम्युनिकेशन लिमिटेड, टीसीएल) का भारत सरकार द्वारा 13 फरवरी, 2002 को विनिवेश किया गया और कंपनी का प्रबंधन नियंत्रण रणनीतिक साझेदार, टाटा समूह की कंपनियों के अंतर्गत एक स्पेशल परपस व्हेकिल, मेसर्स पानाटोन फाइनवेस्ट लिमिटेड (पीएफएल) को सौंप दिया गया। विनिवेश के समय चार शहरों यथा पुणे, कोलकाता, नई दिल्ली और चेन्नई के पांच स्थानों की 773.13 एकड़ (कुल 1230.13 एकड़ जमीन में से) शेष भूमि का सीमांकन किया गया था और यह निर्णय लिया गया था कि शेष भूमि विनिवेश बोली का हिस्सा नहीं होगी। शेयरधारक समझौता/शेयर खरीद समझौता के अनुसार कंपनी अधिनियम 1956 के अनुच्छेद 391 से 394 के अंतर्गत पीएफएल का दायित्व शेष भूमि एक रियलिटी कंपनी को सौंपना था।
मंत्रिमंडल ने पूर्व राष्‍ट्रपति डॉ. ए. पी. जे. अब्‍दुल कलाम के निधन पर शोक व्‍यक्‍त किया

केंद्रीय मंत्रिमंडल ने पूर्व राष्‍ट्रपति डॉ. ए. पी. जे. अब्‍दुल कलाम के निधन पर शोक जताया है। आज सुबह मंत्रिमंडल की विशेष बैठक में एक प्रस्‍ताव पारित किया गया जिसमें कहा गया कि ‘उनके निधन से देश ने एक दूरदृष्‍टा वैज्ञानिक, एक सच्‍चा राष्‍ट्रवादी और महान सपूत खो दिया है।’ प्रधानमंत्री श्री नरेन्‍द्र मोदी की अध्‍यक्षता में मंत्रिमंडल की बैठक में सरकार और पूरे देश की ओर से शोक संतप्‍त परिवार को हार्दिक संवेदनाएं भेजी गई। पूर्व राष्‍ट्रपति ने 27 जुलाई 2015 को मेघालय में शिलॉग के बैथानी अस्‍पताल में अंतिम सांस ली। प्रस्‍ताव का मूल पाठ इस प्रकार है:- “15 अक्‍टूबर 1931 को तमिलनाडु के रामेश्‍वरम में जन्‍में डॉक्‍टर अबुल पाकिर जैनुलाब्‍दीन अब्‍दुल कलाम ने मद्रास प्रौद्योगिकी संस्‍थान से एयरोनॉटिकल इंजीनियरिंग में विशेषज्ञता हासिल की। डॉ. कलाम ने देश में पहले सेटेलाइट प्रक्षेपणयान को विकसित करने में महत्‍वपूर्ण योगदान दिया और भारत को अंतरिक्ष क्‍लब का विशिष्‍ट सदस्‍य बना दिया। “भारत के मिसाइल मैन” के रूप में प्रसिद्ध डॉ. कलाम अग्नि और पृथ्‍वी मिसाइल के निर्माण और परिचालन के लिए विख्‍यात थे। उन्‍होंने हल्‍के लड़ाकू विमान प्रयुक्‍त कर सुरक्षा पद्धति में आत्‍मनिर्भरता पर जोर दिया। डॉ. कलाम रक्षामंत्री के वैज्ञानिक सलाहकार थे और 1992-99 के दौरान रक्षा अनुसंधान और विकास विभाग में सचिव थे। इस अवधि में रणनीतिक मिसाइल पद्धति विकसित की गई और पोखरण-II परमाणु परीक्षण किए गए। डॉ. कलाम 1999 से 2001 तक भारत सरकार में प्रमुख वैज्ञानिक सलाहकार रहे और उन्‍होंने विकास विनियोग के लिए कई नीतियां- रणनीतियां और अभियान तैयार किए तथा इंडिया मिलेनियम मिशन 2020 की शुरूआत की। उनके साहित्यिक कार्यों में डॉ. कलाम की पुस्‍तकें- ”विंग्‍स ऑफ फायर,” ”इंडिया 2020-ए विज़न फॉर द न्‍यू मिलेनियम”, ”माइ जर्नी” और ”इग्‍नाइटेड माइंड्स- अनलिशिंग द पावर विदइन इंडिया” देश और विश्‍व में प्रसिद्ध हुई। डॉ. कलाम प्रौद्योगिकी विशेषरूप से देश के युवाओं को मानव कल्‍याण के लिए विज्ञान और प्रौद्योगिकी का उपयोग करने के लिए प्रेरित करके समाज में तब्‍दीली लाना चाहते थे। डॉ. कलाम को 48 विश्‍वविद्यालयों से मानद डॉक्‍टरेट की उपाधि सहित देश और दुनियाभर में कई राष्‍ट्रीय और अंतरराष्‍ट्रीय सम्‍मान से नवाजा गया था। उन्‍हें वर्ष 1997 में देश का सर्वोच्‍च नागरिक सम्‍मान ”भारत रत्‍न” प्रदान किया गया था। अत्‍यंत साधारण शुरूआत से वे देश के सर्वोच्‍च स्‍थान तक पहुंचे थे एवं 2002 से 2007 तक वे देश के 11वें राष्‍ट्रपति रहे। अपने कार्यकाल के दौरान वे लोगों के राष्‍ट्रपति के रूप में प्रसिद्ध थे।”
सचिवों के दो समूहों ने प्रधानमंत्री को अपने विचार और सुझाव प्रस्तुत किए

प्रधानमंत्री श्री नरेन्द्र मोदी के शासन के विभिन्न क्षेत्रों में परिवर्तन लाने के प्रति सचिवों को प्रोत्साहित करने के अनुरूप सचिवों के दो समूहो ने अपने विचार और सुझाव प्रधानमंत्री को प्रस्तुत किए। ये विचार और सुझाव “प्रगतिशील बजट और प्रभावी क्रियान्वयन” और “स्वच्छ भारत तथा गंगा पुनरोद्धार” से जुडे हैं। इस अवसर पर केंद्रीय मंत्री श्री राजनाथ सिंह, श्री अरूण जेटली, श्रीमती सुषमा स्वराज, श्री नितिन गडकरी,श्री मनोहर पर्रिकर तथा भारत सरकार के सभी सचिव उपस्थित थे। प्रस्तुतीकरण के दौरान और उसके बाद प्रधानमंत्री और कई केंद्रीय अन्य मंत्रियों ने प्रस्तुतीकरण से संबंधित प्रश्न पूछे और अपने विचार व्यक्त किए। इससे पहले 12 जनवरी को सचिवों के पहले समूह ने “ऊर्जा संरक्षण और दक्षता” विषय पर अपनी प्रस्तुति पेश की थी।
प्रधानमंत्री ने ‘उत्तर प्रदेश निवेशक सम्मेलन’  को संबोधित किया

प्रधानमंत्री श्री नरेन्‍द्र मोदी ने आज उत्‍तर प्रदेश निवेशक सम्‍मेलन-2018 में उद्घाटन भाषण दिया। प्रधानमंत्री ने कहा कि जब परिवर्तन होता है तो वह प्रत्यक्ष रूप से दिखता है। उत्‍तर प्रदेश में इतने बड़े शिखर सम्‍मेलन का आयोजन और इसमें बड़ी संख्‍या में निवेशकों की भागीदारी अपने आप में परिवर्तन का संकेत है। उन्‍होंने कम समय में खुद को विकास और समृद्धि के रास्‍ते पर ले जाने के लिए राज्‍य को बधाई दी। प्रधानमंत्री ने कहा कि राज्‍य अपार संसाधनों और क्षमताओं से परिपूर्ण है। उन्‍होंने कहा कि कृषि इसकी सबसे बड़ी ताकत है। श्री मोदी ने मुख्‍यमंत्री योगी आदित्‍यनाथ की सरकार को राज्‍य के नकारात्‍मक माहौल को सकारात्‍मकता और उम्‍मीद में बदलने के लिए बधाई दी। उन्‍होंने कहा कि राज्‍य सरकार विभिन्‍न क्षेत्रों के लिए सही और सक्षम नीतियां बना रही हैं। राज्‍य सरकार युवाओं, महिलाओं और किसानों से किये गये वायदों को पूरा करने के प्रति गंभीर है। उन्होंने कहा कि राज्‍य सरकार प्रदेश में वन डिस्ट्रिक्ट, वन प्रॉडक्ट की अवधारणा पर काम कर रही है। इस योजना को केंद्र की स्किल इंडिया, स्‍टैंडअप इंडिया, स्टार्ट अप इंडिया और प्रधानमंत्री मुद्रा योजना जैसी तमाम योजनाओं से लाभ मिलेगा। प्रधानमंत्री ने कहा कि प्रधानमंत्री किसान संपदा योजना से कृषि क्षेत्र में होने वाली बर्बादी को रोकने में मदद मिलेगी। उन्‍होंने कहा कि बड़े पैमाने पर गन्‍ने की खेती होने के कारण राज्‍य में इथेनोल उत्‍पादन की अपार क्षमता है। अपने संबोधन में उन्‍होंने कहा कि उत्‍तर प्रदेश में एक रक्षा औद्योगिक गलियारा बनाया जाएगा, जिससे बुंदेलखंड क्षेत्र के विकास में मदद मिलेगी। प्रधानमंत्री ने कहा कि प्रयाग में अगले वर्ष आयोजित होने वाला कुंभ मेला दुनिया में अपनी तरह का सबसे बड़ा आयोजन होगा।
प्रधानमंत्री 3 नवंबर को सतर्कता जागरूकता सप्ताह के अवसर पर आयोजित कार्यक्रम को संबोधित करेंगे

प्रधानमंत्री श्री नरेन्द्र मोदी 3 नवंबर को प्रातः 11 बजे विज्ञान भवन, नई दिल्ली में केंद्रीय सतर्कता आयोग (सीवीसी) के सतर्कता जागरूकता सप्ताह के अवसर पर आयोजित कार्यक्रम को संबोधित करेंगे। इस अवसर पर प्रधानमंत्री सीवीसी के नए शिकायत प्रबंधन प्रणाली पोर्टल का भी शुभारंभ करेंगे। पोर्टल की परिकल्पना नागरिकों को उनकी शिकायतों की स्थिति के बारे में नियमित अपडेट के माध्यम से शुरू से अंत तक जानकारी प्रदान करने के लिए की गई है। प्रधानमंत्री "नैतिकता और अच्छे व्यवहार" पर सचित्र पुस्तिकाओं की एक श्रृंखला का लोकार्पण करेंगे जो "निवारक सतर्कता" के बारे में श्रेष्ठ प्रथाओं का संकलन है इसके अलावा वे सार्वजनिक खरीददारी पर "विजय-वाणी" का विशेष अंक भी जारी करेंगे। जीवन के सभी क्षेत्रों में एकता के संदेश को फैलाने के लिए सभी हितधारकों को एक साथ लाने के लिए, केंद्रीय सतर्कता आयोग हर साल सतर्कता जागरूकता सप्ताह आयोजित करता है। इस वर्ष, यह 31 अक्टूबर से 6 नवंबर तक "एक विकसित राष्ट्र के लिए भ्रष्टाचार मुक्त भारत" विषय के साथ मनाया जा रहा है। प्रधानमंत्री सतर्कता जागरूकता सप्ताह के उपरोक्त विषय पर सीवीसी द्वारा आयोजित एक राष्ट्रव्यापी निबंध प्रतियोगिता के दौरान सर्वश्रेष्ठ निबंध लिखने वाले पांच छात्रों को भी पुरस्कार प्रदान करेंगे।
श्री त्रिदंडी श्रीमननारायण रामानुज चिन्‍ना जीयर स्‍वामी जी ने प्रधानमंत्री से मुलाकात की

श्री त्रिदंडी श्रीमननारायण रामानुज चिन्‍ना जीयर स्‍वामी जी ने आज प्रधानमंत्री नरेन्‍द्र मोदी से आज मुलाकात की। स्‍वामी जी ने प्रधानमंत्री को अगले साल होने वाले रामनुज चार्य स्‍वामी के 1000 वें जन्‍म वर्षगांठ समारोह और इस अवसर पर हैदराबाद में रामानुज चार्यस्‍वामी की 216 फुट की धातु की प्रतिमा की स्‍थापना के बारे में बताया। महान आध्‍यात्मिक गुरू स्‍वामी नारायण का जन्‍म 1017 ईसवीं में हुआ था।
मंत्रिमंडल ने विज्ञान, प्रौद्योगिकी, कृषि आदि क्षेत्रों में आपसी लाभ के लिए भारत और बेलारूस के बीच वैज्ञानिक और तकनीकी सहयोग के लिए करार को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल को विज्ञान, प्रौद्योगिकी, कृषि आदि क्षेत्रों में पारस्‍परिक लाभ के लिए भारत गणराज्‍य और बेलारूस गणराज्‍य के बीच मजबूत और दीर्घकालिक सहयोग पर भारत सरकार द्वारा बल दिए जाने के क्रम में, वैज्ञानिक और प्रौद्योगिकी सहयोग पर भारतीय राष्‍ट्रीय विज्ञान अकादमी (इन्‍सा) ने राष्‍ट्रीय विज्ञान अकादमी बेलारूस (एनएएसबी) के साथ एक करार से अवगत कराया गया। यह करार बेलारूस के राष्‍ट्रपति, श्री अलेक्‍जेंडर लुकाशेंको की यात्रा के दौरान दिनांक 12 सितम्‍बर 2017 को नई दिल्‍ली में किया गया था। इसका उद्देश्‍य भारत और बलारूस के वैश्विक स्‍तर पर प्रतिस्‍पर्धी विज्ञान, प्रौद्योगिकियों की पहचान, मूल्‍यांकन, विकास और वाणिज्यिकरण करना है। यह दोनों देशों में वैज्ञानिक और आर्थिक लाभ के लिए अनुसंधान, विज्ञान, प्रौद्योगिकी हस्‍तांतरण, दौरों का आदान-प्रदान और संयुक्‍त कार्यशालाओं के माध्‍यम से संस्‍थाओं को सहयोग करेगा जिसका परिणाम वैज्ञानिक एवं आर्थिक लाभ के रूप में होगा।
दक्षिण एशियाई उपग्रह – मुख्‍य बातें

आसमान में दक्षिण एशियाई पड़ोसियों को प्रधानमंत्री श्री नरेन्‍द्र मोदी के अनोखे उपहार से अंतरिक्ष कूटनीति नई ऊंचाइयों पर। बिना किसी कीमत पर पड़ोसी देशों के इस्‍तेमाल के लिए संचार उपग्रह के इस तोहफे का दुनियाभर में संभवत: कोई मिशाल नहीं है। करीब 2 टन से अधिक वजन वाले इस उपग्रह को 230 करोड़ रुपये की लागत से तीन वर्षों में तैयार किया गया है। इसका दायरा पूरे दक्षिण एशिया में विस्‍तृत है। इस दक्षिण एशिया उपग्रह में 12 केयू बैंड के ट्रांसपोंडर हैं जिनका इस्‍तेमाल भारत के पड़ोसी देश अपनी संचार सेवाओं को बेहतर बनाने में कर सकते हैं। प्रत्‍येक देश को कम से कम एक ट्रांसपोंडर तक पहुंच प्राप्‍त होगी जिसके माध्‍यम से वह अपनी खुद की प्रोग्रामिंग बीम कर सकेंगे। यह उपग्रह डीटीएच टेलीविजन, वीएसएटी लिंक, टेली-एजुकेशन, टेली-मेडिसिन और आपदा प्रबंधन को सुविधाजन बनाने में मदद करेगा। यह भूंकप, चक्रवात, बाढ़ और सुनामी जैसी आपदाओं के समय महत्‍वपूर्ण संचार लिंक उपलब्‍ध कराएगा। इस उपग्रह के लाभार्थी सभी सात दक्षिण एशियाई देशों के सरकार प्रमुखों ने वीडियो कॉन्‍फ्रेंस के माध्‍यम से इसके सफल प्रक्षेपण के अनूठे समारोह में भाग लिया।
पटना में श्री गुरु गोबिंद सिंह जी महाराज के 350वें प्रकाशोत्सव में शामिल हुए प्रधानमंत्री

प्रधानमंत्री श्री नरेन्द्र मोदी आज पटना में श्री गुरु गोबिंद सिंह जी महाराज के 350वें प्रकाशोत्सव में शामिल हुए। इस अवसर पर एक स्मारक डाक टिकट जारी किया गया। इस अवसर पर बोलते हुए प्रधानमंत्री ने कहा कि विश्व को यह ज्ञात होना चाहिए कि श्री गुरु गोबिंद सिंह जी ने इतने सारे लोगों को कैसे प्रभावित किया। उन्होंने कहा कि गुरु गोबिंद सिंह जी ने ज्ञान को अपने उपदेशों के मूल में रखा और अपने विचारों एवं आदर्शों के माध्यम से इतने सारे लोगों को प्रेरित किया। प्रधानमंत्री ने कहा कि वीरता के अतिरिक्त श्री गुरु गोबिंद सिंह जी के व्यक्तित्व के कई पहलू हैं, जो स्तुत्य (सराहने योग्य) हैं। प्रधानमंत्री ने कहा कि गुरु गोबिंद सिंह जी सामाजिक भेदभाव के किसी भी रूप में विश्वास नहीं करते थे और उन्होंने सभी को समान रूप से देखा। प्रधानमंत्री ने आने वाली पीढ़ियों को शराब से बचाने के लिए बिहार के मुख्यमंत्री श्री नीतीश कुमार द्वारा किए गए प्रयासों की भी प्रशंसा की। प्रधानमंत्री ने कहा कि बिहार देश के विकास में अहम भूमिका निभा सकता है।